作者:錢起
標題:登覆釜山遇道人二首
內容:晨策趣無涯，名山深轉秀。三休變覆景，萬轉迷宇宙。攀崖到天窗，入洞窮玉溜。側徑蹲怪石，飛蘿擲驚狖。花間煉藥人，雞犬和乳竇。散發便迎客，採芝仍滿袖。郭璞賦遊仙，始願今可就。真氣重嶂裡，知君嘉遁幽。山階壓丹穴，藥井通洑流。道者帶經出，洞中攜我遊。欲驂白霓去，且為紫芝留。忽憶武陵事，別家疑數秋。